b'\n_START_ARTICLE_\nRenaldo Veeber\n_START_PARAGRAPH_\nRenaldo Veeber (20. juuli 1937 Leningrad \xe2\x80\x93 1. mai 2010) oli eesti skulptor ja graafik._NEWLINE_Renaldo Veeber l\xc3\xb5petas aastal 1958 Tartu Kunstikooli ning 1964 Eesti Riikliku Kunstiinstituudi skulptuuri erialal. _NEWLINE_Aastatel 1964\xe2\x80\x931966 t\xc3\xb6\xc3\xb6tas ta Tallinnas kujunduskunstnikuna ning seej\xc3\xa4rel vabakutselise kunstnikuna. Alates 1993. aastast oli ta Saatses setu muuseumi juhataja._NEWLINE_Tema tuntumate teoste hulgas on 1969. aastal valminud graniidist Madisep\xc3\xa4eva lahingu m\xc3\xa4lestusm\xc3\xa4rk L\xc3\xb5havere linnam\xc3\xa4el (koos arhitekt \xc3\x9clo St\xc3\xb6\xc3\xb6riga), 1985. aastal valminud pronksist Friedrich Reinhold Kreutzwaldi m\xc3\xa4lestussammas Vinnis, 1986. aastal valminud malmist "Inimene ja kosmos" Sillam\xc3\xa4el. Aastal 1989 taastas ta Otep\xc3\xa4\xc3\xa4 kiriku Voldemar Melliku tehtud pronksreljeefi._NEWLINE_Graafikuna viljeles ta peamiselt s\xc3\xbcgavtr\xc3\xbckitehnikaid. Ta on teinud joonistusteseeriaid muu hulgas eesti m\xc3\xbctoloogia teemadel. Ta viljeles ka akvarelli ja maali.'